Sklep Cp 8/2010
Sodna praksa Vrhovnega sodišča, 2011-07-14

priznanje tuje sodne odločbe - hrvaška sodba - ne bis in idem

Poseg v načelo ne bis in idem, je načeloma lahko v nasprotju z ustavo zaprošene države pogodbenice. Vendar je treba upoštevati pri priznanju sodne odločbe, da mednarodna pogodba ne uvaja sistema meritornega preizkusa sodne odločbe sodišča druge države pogodbenice.

Pritožba se zavrne in se potrdi sklep sodišča prve stopnje.

Nasprotna udeleženka je dolžna v 15 dneh povrniti predlagateljem stroške pritožbenega postopka v znesku 439,36 EUR, po preteku paricijskega roka z zakonskimi zamudnimi obrestmi.

1. Okrožno sodišče v Ljubljani je v postopku priznanja tuje sodne odločbe zavrnilo ugovor nasprotne udeleženke in potrdilo sklep z dne 8. 12. 2009, s katerim je sodišče priznalo pravnomočno sodno odločbo zagrebškega občinskega sodišča LXIX Pn-2991/01, ki je uspešno prestala tudi revizijski preizkus Vrhovnega sodišča Republike Hrvaške. S priznano sodbo so bile tožnikom prisojene denarne odškodnine v zvezi s smrtjo bližnjega, in sicer J. K., ki je umrl leta 1989 v prometni nesreči, povzročitelj pa je bil zavarovanec nasprotne udeleženke.

2. Nasprotna udeleženka je vložila pritožbo proti navedenemu sklepu okrožnega sodišča. V njej zastopa tezo, da je tuje sodišče s priznano sodno odločbo odločalo o že razsojeni stvari in je tožnikom prisodilo nesorazmerno visoko denarno odškodnino. Tuja sodna odločba naj bi bila zato v nasprotju z javnim redom Republike Slovenije, nasprotna udeleženka pa se zavzema za „priznanje pravne veljavnosti v obsegu 30 % prisojene denarne odškodnine posameznemu tožniku“.

3. Predlagatelji so odgovorili na pritožbo in zahtevali povrnitev stroškov pritožbenega postopka.

5. Pri odločanju o priznanju hrvaških sodnih odločb je treba upoštevati Pogodbo med Republiko Slovenijo in Republiko Hrvaško o pravni pomoči v civilnih in kazenskih zadevah z dne 7. februarja 1994. V skladu s 6. točko prvega odstavka 21. člena pogodbe bi lahko naše sodišče zavrnilo priznanje tuje odločbe, če bi bilo priznanje v nasprotju z Ustavo Republike Slovenije in pravnim redom Republike Slovenije. Poseg v načelo ne bis in idem, je načeloma lahko v nasprotju z ustavo zaprošene države pogodbenice.(1) Vendar je treba upoštevati pri priznanju sodne odločbe, da mednarodna pogodba ne uvaja sistema meritornega preizkusa sodne odločbe sodišča druge države pogodbenice.(2)

6. Iz predloženih prevodov relevantnih sodb Občinskega sodišča v Zagrebu, Županijskega sodišča v Zagrebu in Vrhovnega sodišča Republike Hrvaške, ni razvidno, da bi hrvaška sodišča kakorkoli posegla v pravnomočnost sodnih odločb na škodo nasprotne udeleženke. S tem v zvezi tudi nasprotna udeleženka pravočasno ni predložila relevantnih dokazov.

7. Odločitev o stroških ima podlago v prvih odstavkih 165. in 154. člena Zakona o pravdnem postopku v zvezi s 35. in 37. členom Zakona o nepravdnem postopku ter prvim odstavkom 23. člena citirane Pogodbe in 110. členom Zakona o mednarodnem zasebnem pravu in postopku.

Op. št. (1):    Primerjaj določbo 158. člena Ustave Republike Slovenije.

Op. št. (2):    Primerjaj 21. člen navedene pogodbe.

Pogodba med Republiko Slovenijo in Republiko Hrvaško o pravni

pomoči v civilnih in kazenskih zadevah člen 21, 21/1-6.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.